**Ο παππούς και η γιαγιά… μας μιλούν για την ελιά!**

Ο παππούς Ιγνάτης και η γιαγιά Ευδοξία, ένα ηλικιωμένο ζευγάρι που η κύρια ασχολία τους στη ζωή ήταν οι ελιές, δέχθηκαν με χαρά να έρθουν στο σχολείο μας και να μας μιλήσουν για τη σημασία της ελιάς για το νησί μας, αλλά και για τον παλιό καλό καιρό, όπου όλες οι δραστηριότητες των κατοίκων της Λέσβου τυλίγονταν αρμονικά γύρω απ ’αυτό το δέντρο.

Για το σκοπό αυτό ζητήσαμε από τους γονείς να μας φέρουν στο σχολείο μας προϊόντα και αντικείμενα που σχετίζονται με κάθε τρόπο με την ελιά και το λάδι, (ελιές, λάδι, λαδοτύρι, σαπούνι, καλάθια, τσουβάλια, δίχτυα, τέμπλες, τενεκέδες, κλαδιά ελιάς, ξύλα ελιάς, καντήλι, φωτογραφίες παλιές από το λιομάζωμα κτλ.) ώστε να φτιάξουμε στην τάξη τη γωνιά της ελιάς.

Εμπλουτίσαμε τη γωνιά με ένα πάζλ του γνωστού πίνακα «το μάζωμα των ελαιών» του Μυτιληνιού ζωγράφου Θεόφιλου, που προμηθευτήκαμε από το Μουσείο Βιομηχανικής Ελαιουργίας στην Αγία Παρασκευή της Λέσβου κατά την τελευταία μας επίσκεψη τον περασμένο Δεκέμβριο, και με την ομαδική μας εργασία: «Είμαι η ελιά, η Μυτιληνιά ελιά!»

Η ημέρα της συνέντευξης έφτασε και πήρε τη μορφή γιορτής. Μαμάδες και γιαγιάδες έφτιαξαν γλυκά με βάση το λάδι, (λουκουμάδες, χαλβάς με πετιμέζι κ.α.) τα παραδοσιακά «γλιτώματα» που έφτιαχναν οι νοικοκυρές παλιά, όταν τέλειωνε το λιομάζωμα, με το πρώτο λάδι της χρονιάς ώστε να δοκιμάσουν την ποιότητά του.

Μετά τη συνέντευξη τα παιδιά έφτιαξαν ζωγραφιές και έγραψαν ευχές που τις κρεμάσαμε όλοι μαζί στην ελιά της αυλής του σχολείου μας για καλή τύχη, όπως έκαναν και τα παιδιά στην αρχαία Ελλάδα.

**Η συνέντευξη** (τα παιδιά σε ρόλο δημοσιογράφου)

**Ανδριάνα :** Πως μαζεύατε παλιά τις ελιές;

**Γιαγιά Ευδοξία:** Οι άντρες ράβδιζαν τις ελιές με τις τέμπλες και οι γυναίκες που τις έλεγαν Λιομαζώχτρες, μάζευαν τις ελιές από κάτω μία μία.

**Παναγιώτης:** Η δουλειά σας ήταν δύσκολη ή εύκολη;

**Παππούς Ιγνάτης:** Ήταν πολύ δύσκολη γιατί όλα γίνονταν με τα χέρια, δεν είχαμε αυτοκίνητα, κουβαλούσαμε τις ελιές με το γαϊδουράκι, πηγαίναμε στο χωράφι με τα πόδια, αλλά μας έδινε χαρά όταν ήταν καλός ο καρπός που έβγαζε καλό λάδι και παίρναμε πολλά χρήματα.

**Μαρία:** Σας άρεσε όταν μαζεύατε ελιές;

**Γιαγιά Ευδοξία:** Μου άρεσε πολύ η φύση, τα πουλιά που κελαηδούσαν, τα λουλούδια, ο καθαρός αέρας.

**Άννα:** Πως αλέθανε τις ελιές;

**Παππούς Ιγνάτης:** Αφού τις μαζεύαμε και έμπαιναν στα τσουβάλια, τις πηγαίναμε στο ελαιοτριβείο, τη ¨μηχανή¨ , εκεί τις ζυγίζανε, τις έπλεναν καλά και μετά τις έριχναν στο σπαστήρα, όπου γίνονταν ένας πολτός το ¨χαμούρι¨. Από κει αφού έμενε κάμποση ώρα, πήγαινε στο διαχωριστήρα για να ξεχωρίσει το λάδι από την πυρήνα, δηλ. το σπασμένο κουκούτσι. Στη συνέχεια το λάδι με νερό έμπαινε στο λαβάλ, (φίλτρο) και αφού είναι πιο ελαφρύ από το νερό ανέβαινε πάνω και από κει το έβαζαν στα μπιτόνια (δοχεία) για να το πάνε στα σπίτια.

**Στρατίνα:** Γιατί είναι σημαντικό δέντρο η ελιά;

**Γιαγιά Ευδοξία:** Η ελιά είναι δέντρο χιλιόχρονο, δηλαδή ζει χίλια χρόνια, και ευλογημένο, γιατί κάτω από μια ελιά στο Όρος των Ελαιών προσευχήθηκε ο Ιησούς λίγο πριν τον συλλάβουν και τον σταυρώσουν. Η ελιά μας δίνει τον καρπό που τον τρώμε, το λάδι που είναι απαραίτητο για όλα τα φαγητά και κάνει καλό στην υγεία μας, το λάδι τα παλιά χρόνια το χρησιμοποιούσαμε και για να βλέπουμε με το λυχνάρι, το φανάρι και το καντήλι, γιατί δεν είχαμε ρεύμα.

« ευλογημένο να ’ναι ελιά, το χώμα που σε θρέφει,

κι ευλογημένο το νερό που πίνεις απ’ τα νέφη,

κι ευλογημένος τρεις φορές αυτός που σ’ έχει στείλει,

για το λυχνάρι του φτωχού, για τ’ άγιο το καντήλι»

**Λεμονίτσα:** Τόσες ώρες που μαζεύατε τις ελιές κάνατε κάτι για να περνάει ευχάριστα η ώρα σας;

**Γιαγιά Ευδοξία:** Η ώρα μας περνούσε πολύ ευχάριστα, με τραγούδια, πειράγματα, αστεία, τα γέλια μας αντηχούσαν στα βουνά. Όταν τελειώναμε τη δουλειά, στο δρόμο του γυρισμού, μαζεύαμε αγριολούλουδα και στολίζαμε τα σπίτια μας.

**Γιώργος:** Θυμάστε κανένα τραγούδι να μας πείτε;

**Γιαγιά Ευδοξία:** (τραγουδώντας) Στο νησί της Λέσβου πάντα πρόσχαρα αντηχούν,

Τα τραγούδια μες τους πράσινους ελιώνες,

Λυγερές κοπέλες που γλυκά χαμογελούν,

Μαργαρίτες κόβουν γούλια κι ανεμώνες!

(χειροκρότημα από τα παιδιά)

**Βασίλης:** Σας ευχαριστούμε πολύ!

**Παππούς Ιγνάτης, Γιαγιά Ευδοξία:** Εμείς ευχαριστούμε για την τιμή που μας κάνατε.